b'\n_START_ARTICLE_\nFN\'s klimakonference 2009\n_START_PARAGRAPH_\nFN\'s klimakonference 2009 (eng.: United Nations Climate Change Conference 2009) var en international konference om klima\xc3\xa6ndringer, der var arrangeret af FN og som fandt sted i Bella Center i K\xc3\xb8benhavn mellem 7. og 18. december 2009. Konferencen var samtidig den 15. Conference of the Parties i UNFCCC (COP 15) og det 5. m\xc3\xb8de mellem parterne fra Kyoto-aftalen (COP/MOP 5). If\xc3\xb8lge Bali-k\xc3\xb8replanen skulle der vedtages en plan for klimapolitikken efter 2012 p\xc3\xa5 m\xc3\xb8det. Forud for konferencen blev der afholdt en videnskabelig konference: Climate Change: Global Risks, Challenges and Decisions, der fandt sted i marts 2009, ligeledes i Bella Center. Konferencen blev ledsaget af en lang r\xc3\xa6kke protester og demonstrationer.\n_START_SECTION_\nDet danske formandskab\n_START_PARAGRAPH_\nDet danske formandskab blev i den indledende fase varetaget af klima- og energiminister Connie Hedegaard, men onsdag den 16. december officielt overdraget til statsminister Lars L\xc3\xb8kke Rasmussen. Den danske delegation m\xc3\xa5tte opgive at f\xc3\xa5 det bebudede forslag til juridisk bindende sluttekst fremsat for forsamlingen. L\xc3\xb8rdag den 19. december fandt man en kompromisl\xc3\xb8sning.\n_START_SECTION_\nDeltagere i konferencen\n_START_PARAGRAPH_\nOver hundrede statsledere fra hele verden deltog i konferencen, for st\xc3\xb8rstedelens vedkommende i den anden uge. Den mest prominente deltager i konferencen er nok USA\'s pr\xc3\xa6sident, Barack Obama, der landede i K\xc3\xb8benhavn den 18. december kl. 8.55 og forlod Danmark kl. 23.15. Han deltog i l\xc3\xb8bet af dagen i en r\xc3\xa6kke lukkede m\xc3\xb8der, bl.a. med Kinas premierminister, Wen Jiabao._NEWLINE_Blandt de \xc3\xb8vrige prominente g\xc3\xa6ster kan n\xc3\xa6vnes en r\xc3\xa6kke europ\xc3\xa6iske ledere som Frankrigs pr\xc3\xa6sident Nicolas Sarkozy, Storbritanniens premierminister, Gordon Brown og Tysklands kansler, Angela Merkel. Fra den \xc3\xb8vrige verden m\xc3\xb8der Canadas premierminister Stephen Harper og Zimbabwes pr\xc3\xa6sident, Robert Mugabe op.\n_START_SECTION_\nUSA\n_START_PARAGRAPH_\nUSA tager udgangspunkt i et forhandlingsopl\xc3\xa6g, hvor landet skal bidrage til reduktionen af CO\xe2\x82\x82-udledningen med 17% i forhold til 2005-niveauet. Hertil kommer en plan for bevarelse af skovv\xc3\xa6ksten, som formentlig st\xc3\xb8ttes af Brasilien.\n_START_SECTION_\nEU\n_START_PARAGRAPH_\n28. januar 2009 frigav Europa-Kommissionen et positionspapir, "Towards a comprehensive climate agreement in Copenhagen". Positionspapiret "addresses three key challenges: targets and actions; financing [of "low-carbon development and adaptation"]; and building an effective global carbon market".\n_START_SECTION_\nUdviklingslandene\n_START_PARAGRAPH_\nG77-gruppen, som omfatter en r\xc3\xa6kke af de fattigste U-lande og har Sudan som talsmand, har kritiseret det danske formandskabs ledelse af de indledende forhandlinger, hvor de fattigste landes krav om bl.a. mere udviklingsbistand angiveligt blev negligeret. Bl.a. Kina bakkede op bag kritikken af proceduren. Maldivernes pr\xc3\xa6sident gjorde stort indtryk med sine indl\xc3\xa6g, is\xc3\xa6r citatet "you can\'t argue with Mother Earth".\n_START_SECTION_\nResultater\n_START_PARAGRAPH_\nIntensive forhandlinger mellem 26 statsledere, med Obama i spidsen, betyder, at der er opn\xc3\xa5et enighed om en "accord", dvs. en aftale, der er mindre ambiti\xc3\xb8s end den oprindeligt annoncerede juridisk bindende aftale. Denne "accord", som senere kom til at hedde Copenhagen Accord, blev formelt anerkendt p\xc3\xa5 et afsluttende m\xc3\xb8de l\xc3\xb8rdag i UNFCCC (UN Framework Convention on Climate Change)._NEWLINE_Konsekvensen af aftalen er, at "de lande, der v\xc3\xa6lger at skrive under p\xc3\xa5 aftalen, skal indberette deres m\xc3\xa5l for begr\xc3\xa6nsninger i udslippene af drivhusgasser til et anneks til selve aftalen. Der vil blive foretaget en international evaluering af, hvilke lande der opfylder deres m\xc3\xa5l, og hvilke der ikke g\xc3\xb8r. Der bliver imidlertid ingen muligheder for sanktioner mod lande, der ikke n\xc3\xa5r deres m\xc3\xa5l."_NEWLINE_Det n\xc3\xa6ste m\xc3\xa5l er, at der senest i december 2010 skal udarbejdes en konkret juridisk bindende aftale.\n_START_SECTION_\nAlternative arrangementer\n_START_PARAGRAPH_\nI forbindelse med COP15 afholdtes en r\xc3\xa6kke arrangementer, der tilsigtede at bidrage med nye ideer til klimaforbedringer._NEWLINE_Bl.a. afholdt Ritt Bjerregaard en konference p\xc3\xa5 R\xc3\xa5dhuset i K\xc3\xb8benhavn med deltagelse af en r\xc3\xa6kke borgmestre fra forskellige storbyer verden over, samt Californiens guven\xc3\xb8r, Arnold Schwarzenegger. P\xc3\xa5 r\xc3\xa5dhuspladsen i K\xc3\xb8benhavn var der opf\xc3\xb8rt en klimaby med forskellige aktiviteter.\n_START_SECTION_\nKunstinstallationer\n_START_PARAGRAPH_\nDer var en lang r\xc3\xa6kke kunstinstallationer i forbindelse med milj\xc3\xb8-topm\xc3\xb8det. Seven Meters var en 24 kilometer lang lys k\xc3\xa6de af blinkende r\xc3\xb8de lygter i 7 meters (vand)h\xc3\xb8jde igennem hele K\xc3\xb8benhavn og rundt omkrig Bellacentret, for at markere hvor h\xc3\xb8jt vandet ville n\xc3\xa5, hvis havene steg 7 meter. Projektet blev st\xc3\xb8ttet at Udenrigsministeriet ,\n_START_SECTION_\nProtester og demonstrationer\n_START_PARAGRAPH_\nI forbindelse med COP15 er der blevet afholdt en r\xc3\xa6kke demonstrationer i K\xc3\xb8benhavn. Demonstrationerne har v\xc3\xa6ret organiseret af forskellige NGO-grupperinger, fx Climate Justice Action. Den st\xc3\xb8rste af demonstrationerne fandt sted l\xc3\xb8rdag den 12. december og havde deltagelse af op imod 100.000 mennesker. Demonstrationerne har haft forskellige form\xc3\xa5l, og langt de fleste demonstrerende har v\xc3\xa6ret fredelige. Op imod 3.000 aktivister fors\xc3\xb8gte mandag den 14. december at tr\xc3\xa6nge ind i Forsvarsministeriet. Den 16. december fors\xc3\xb8gte op mod 3.000 aktivister at tr\xc3\xa6nge ind p\xc3\xa5 Bella Centrets grund. Begge aktioner blev forhindret af politiet. Tre Greenpeace-aktivister, der havde skaffet sig adgang til dronningens festmiddag for konferencedeltagerne, blev varet\xc3\xa6gtsf\xc3\xa6ngslet indtil 17. januar._NEWLINE_Under hele topm\xc3\xb8det havde billedhuggeren Jens Galschi\xc3\xb8t udstillet sine Seven Meters-skulpturer overalt i K\xc3\xb8benhavn. Skulpturerne skulle s\xc3\xa6tte fokus p\xc3\xa5 de katastrofer som f\xc3\xb8lger af den globale opvarmning.'